ཡིན་ནའང་བསྙོན་དུ་མེད་པ་ཞིག་ནི་ཨ་མའི་སྤུས་ཚད་དང་།ཨ་མའི་གཤིས་ཀ།ཨ་མའི་ཆུ་ཚད་ལ་ཡང་ཁྱད་པར་ཆེ་ཞིང་།ཁྱད་པར་འདི་དག་ནི་སྐྱེ་རབས་སྔོན་མ་དག་གི་སྤུས་ཚད་ཀྱི་ཁྱད་པར་སྟེ།ཨ་མ་རང་གིས་སློབ་གསོ་མྱངས་པའི་གནས་ཚུལ་དང་དཔལ་འབྱོར་འཚོ་བའི་གནས་ཚུལ།སྤྱི་ཚོགས་གོ་གནས་ཀྱི་གནས་ཚུལ་བཅས་ལ་ཡང་འབྲེལ་བ་ཡོད།དེའི་ཕྱིར།མ་བུའི་བར་གྱི་ཞེན་ཆགས་ཚུལ་དང་།ཞེན་ཆགས་ཚད།ཞེན་ཆགས་པའི་འབྲས་བཅས་ལ་ཡང་ཁྱད་པར་ཡོད།སེམས་རྒྱུད་དྲང་ཞིང་བློ་ཁོག་ཡངས་ལ་ཞི་དུལ་ངང་འཇམ་ཤེས་རྒྱ་ཆེ་བའི་ཨ་མ་ཞིག་དང་།སེམས་རྒྱ་གུ་དོག་ཅིང་སྒེར་སེམས་དང་སྒྱིད་ལུགས་ཆེ་བ།གཞན་ལ་ལྐོག་ནས་གནོད་སྐྱེལ་བ།ཡིན་མིན་གོ་ལྡོག་བྱེད་མཁན་གྱི་ཨ་མ་གཉིས་ཀྱིས་བསྐྱངས་པའི་བྱིས་པ་ནི་རྩ་བ་ཉིད་ནས་མི་འདྲ་སྟེ་བྱིས་པའི་རང་གཤིས་སྤྱི་ཚོགས་ཅན་དུ་བསྒྱུར་བའི་གནས་ཚུལ་མི་འདྲའོ།།གལ་ཏེ་བྱིས་པའི་རང་གཤིས་གྲུབ་བཞིན་པ་དང་སྤྱི་ཚོགས་ཅན་དུ་བསྒྱུར་བའི་ཐོག་མའི་དུས་སྐབས་སུ་ངང་ཐུང་རྩུབ་སྤྱོད་དང་བརྩེ་སེམས་སྤུ་ཙམ་ཡང་མེད་པའི་ཨ་མ་ཞིག་ལ་འཕྲད་ཚེ།ཕ་མ་དང་ཕུ་ཕྲུག་བར་ཁ་འབྲལ་མི་ཕོད་པའི་ཞེན་ཆགས་སྐྱེ་རྒྱུ་དེ་མ་རབས་ཐ་ཤལ་དང་སྙིང་རྗེ་མེད་པ།ཐ་ན་ཡིད་མི་རྟོན་པ་དང་།དོགས་པ་སྐྱེ་བ།དགྲར་འཛིན་པ་ཞིག་ཏུ་འགྱུར་བས།ཕྲུ་གུ་དང་བྱིས་པའི་རང་གཤིས་གྲུབ་པ་དང་སྤྱི་ཚོགས་ཅན་དུ་བསྒྱུར་བར་ཤིན་ཏུ་གནོད་པ་ཆེའོ།།